**OBRAZLOŽENJE FINANCIJSKOG PLANA INSTITUTA ZA VODE JOSIP JURAJ STROSSMAYER ZA 2024. I PROJEKCIJA ZA 2025. I 2026. GODINU**

1. **OPĆI DIO**

**PRIHODI I PRIMICI**

Sukladno članku 212. stavak 3., Zakona o vodama (NN 66/19, 84/21, 47/23) i članku 14. stavak 5. Uredbe o osnivanju Instituta za vode „Josip Juraj Strossmayer“ (NN 143/2021) sredstva za financiranje poslovanja Instituta za vode osiguravaju se iz financijskog plana Hrvatskih voda i planiraju se u okviru skupine 63 Pomoći iz inozemstva i od subjekata unutar općeg proračuna, na izvoru 52 Ostale pomoći i to u iznosu od 9.057.000 EUR za 2024. godinu te u iznosu od 9.200.000 EUR odnosno 9.150.000 EUR u projekcijama za 2025. i 2026. godinu.

**RASHODI I IZDACI**

Plan rashoda Instituta za vode za plansko razdoblje 2024.-2026.g. planira se u iznosu od 9.207.000 EUR za 2024., te iznosu od 9.200.000 EUR odnosno 9.150.000 EUR za 2025. i 2026. godinu.

Struktura prijedloga najznačajnijih rashoda u 2024.g. na razini skupine računskog plana daje se grafičkim prikazom u nastavku:

Kao što prikazuje grafikon, najznačajniji troškovi Instituta odnose se na troškove u okviru skupine računskog plana 32 materijalni rashodi. Na istima se planiraju sredstva za troškove monitoringa voda, tekuće i investicijsko održavanje, materijal i dijelovi za tekuće i investicijsko održavanje, zakupnine i najamnine, intelektualne usluge te ostali rashodi.

Odstupanja između ukupnog tekućeg plana za 2023. i prijedloga plana za 2024. odnosno projekcija za 2025. i 2026. godinu nisu značajna.

S obzirom da se sredstva troškova Instituta planiraju u okviru jedne aktivnosti i to A937001 ADMINISTRACIJA I UPRAVLJANJE, detaljno obrazloženje rashoda koji se planiraju financijskim planom za 2024. i projekcijama za 2025. i 2026.g. se daje u Posebnom dijelu ovog obrazloženja.

**PRIJENOS SREDSTAVA IZ PRETHODNE GODINE**

Sukladno Zakonu o vodama (NN 66/19, 84/21, 47/23) sredstva za financiranje Instituta osiguravaju se iz financijskog plana Hrvatskih voda, na teret prihoda od vodnih naknada, u skladu s financijskim planom Hrvatskih voda i planiraju na izvoru financiranja 52 Ostale pomoći.

Sukladno članku 14. Uredbe o osnivanju Instituta za vode »Josip Juraj Strossmayer« (NN 143/2021), a temeljem prijedloga financijskog plana Instituta, Hrvatske vode na zahtjev Instituta doznačuju iznose sredstava za poslove Instituta.

Slijedom navedenog, Institut planira u 2023. ostvariti prihode u iznosu od 9.208.308 EUR odnosno izvršiti rashode u iznosu od 9.058.308 EUR. Preostali iznos od 150.000 EUR planira se prenijeti u 2024.g. kako bi se osigurala sredstva za isplate rashoda za zaposlene i ostale potencijalne rashode koji dospijevaju na plaćanje početkom siječnja 2024. godine.

**UKUPNE I DOSPJELE OBVEZE**

Stanje ukupnih i dospjelih obveza Instituta na dan 31. prosinca prethodne godine i na dan 30. lipnja tekuće godine daje se u tabličnom prikazu u nastavku:

|  |  |  |
| --- | --- | --- |
|  | Stanje obveza na dan 31.12.2022. | Stanje obveza na dan 30.06.2023. |
| Ukupne obveze | 268.370,14 EUR | 207.497,39 EUR |
| Dospjele obveze | 78.684,72 EUR | 0,00 EUR |

1. **POSEBNI DIO**

S obzirom da je Institut za vode započeo s poslovanjem tek u drugoj polovici prošle godine vidna su značajna odstupanja izvršenja plana 2022.g od planiranih sredstava narednih godina.

Naime, Vlada Republike Hrvatske na temelju članka 212. stavka 1. Zakona o vodama (NN 66/19, 84/21, 47/23), je na sjednici održanoj 23. prosinca 2021. donijela UREDBU O OSNIVANJU INSTITUTA ZA VODE »JOSIP JURAJ STROSSMAYER«.

Izmjenama i dopunama državnog proračuna (Narodne novine 62/2022) uvršten je kao Organizacijska klasifikacija GLAVA šifra 07780 u okviru Razdjela Ministarstva gospodarstva i održivog razvoja.

Dana 10.06.2022. upisan je u Registar proračunskih i izvanproračunskih korisnika RKP broj: 52469.

Djelatnost Instituta je provedba monitoringa površinskih, uključujući i priobalnih voda te podzemnih voda kao i laboratorijskih poslova, izrada stručnih podloga za izradu strategije upravljanja vodama, plana upravljanja vodnim područjima, plana upravljanja rizicima od poplava i višegodišnjih programa gradnje vodnih građevina, izrada znanstvenih, studijskih i analitičkih podloga za potrebe upravljanja vodama, provedba i drugih znanstvenih istraživanja u području upravljanja vodama, obavljanje poslova izrade znanstvenih i stručnih analiza nacrta zakona i provedbenih propisa, obavljanje poslova međunarodne suradnje u području upravljanja vodama, te priprema i provedba međunarodnih projekata vezanih za upravljanje vodama, obavljanje poslova izrade modela vrednovanja učinkovitosti poslovanja isporučitelja vodnih usluga te izrada izvještaja i analiza o tome, izobrazba državnih službenika te drugih zaposlenika u javnom sektoru i gospodarstvu u području upravljanja vodama, izrada drugih znanstvenih, studijskih i analitičkih podloga, te obavljanje poslova vještačenja u području upravljanja vodama.

**A937001 ADMINISTRACIJA I UPRAVLJANJE**

Zakonske i druge pravne osnove:

* Zakon o proračunu
* Zakon o izvršavanju Državnog proračuna Republike Hrvatske za proračunsku godinu
* Zakon o vodama
* Zakon o javnoj nabavi
* Strategija upravljanja vodama

**Opis aktivnosti:**

U okviru ove aktivnosti planiraju se sredstva za nesmetan rad i razvoj Instituta za vode. Ista čini sastavni dio glavnog programa 34 Zaštita i očuvanje prirode i okoliša, odnosno programa 3408 Razvoj sustava javne odvodnje i zaštite voda i mora. Obrazloženje planiranih rashoda, razvrstano po razinama skupine računskog plana daje se u nastavku.

Plan rashoda za zaposlene čini 18,59% ukupnih planiranih troškova Instituta u 2024.g. i iznosi 1.711.500 EUR. S obzirom na planiranu dinamiku zapošljavanja, plan istih se u 2025.g. i 2026.g. povećava za 27,61% u odnosu na 2024.godinu.

Plan materijalnih rashoda čini 76,58% ukupnih planiranih troškova Instituta u 2024.g i iznosi 7.050.500,00 EUR. Najznačajniji rashodi u okviru materijalnih rashoda sa postotnim udjelom od 75,09% obuhvaćaju planiranu suradnju sa drugim laboratorijima i znanstvenim institucijama.

Naime, Institut provodi monitoring (praćenje kakvoće kopnenih površinskih voda, podzemnih voda te prijelaznih i priobalnih voda) propisan Zakonom o vodama temeljem zahtjeva EU direktiva (Okvirna direktiva o vodama te ostale vodne direktive), djelom kroz aktivnost Glavnog laboratorija za vode u sklopu Instituta, a dijelom kroz ugovore sa vanjskim ovlaštenim laboratorijima i znanstvenim institucijama.

Temeljem prethodno spomenutih ugovora sa suradničkim i znanstvenim institucijama koji pokrivaju cijelo područje Republike Hrvatske provode se uzorkovanja površinskih, podzemnih te prijelaznih i priobalnih voda te prateće analize uzoraka voda na fizikalno-kemijske, kemijske i mikrobiološke pokazatelje; uzorkovanja, izolacije i determinacije bioloških elemenata kakvoće (makrozoobentos, fitobentos, makrofita, i ribe) te analize identifikacije opasnih tvari u uzorcima sedimenata i biote na trend postajama površinskih kopnenih voda.

Kontinuirano smanjenje za 6,79% plana rashoda za monitoring voda kroz projekcije za 2025. i 2026. u odnosu na 2024.g. proizlazi iz planiranog povećanja broja analiza koje će obavljati Glavni laboratorij za vode, preuzimanje dijela monitoringa od suradničkih laboratorija odnosno jačanja laboratorijskih i ljudskih kapaciteta Instituta.

U 2024. godini se 6,11% materijalnih rashoda odnosi na tekuće i investicijsko održavanje za potrebe održavanja, servisiranja i validiranja različite laboratorijske analitičke opreme za određivanje velikog broja fizikalno-kemijskih i kemijskih analita, pratećih uređaja za pripremu uzoraka, laboratorijskih perilica, uređaja za pripremu čiste i super čiste vode, umjeravanje elektroda, vaga, utega i termometara, održavanje sustava plinske stanice čistih plinova plinske stanice za proizvodnju dušika i sintetskog zraka, održavanje laboratorijskog informacijskog sustava (LIMS) koje uključuje integraciju instrumenata i digitalne zapise rezultata analiza, servis i popravak terenskih vozila, održavanja zgrada, prateće kotlovnice, diesel agregata, UPS sustava, dizala, sustava neophodne tehničke zaštite, sustava dojave vatrodojave i plinodojave, različite strojarske opreme, neutralizacijske jame, vanjske plinske stanice i plinskih instalacija, sustava hlađenja i grijanja Glavnog laboratorija za vode u Hrušćici i Službe za ispitivanje voda u Šibeniku.

Odstupanja između plana rashoda za usluge tekućeg i investicijskog održavanja za 2024. i projekcija za 2025. i 2026. godinu nisu značajna.

Plan rashoda za nabavu proizvedene dugotrajne imovine čini 4,62% ukupnih planiranih troškova Instituta u 2024.g. i iznosi 425.000 EUR. Najznačajniji troškovi ove skupine odnose se na ulaganje u nabavu laboratorijske opreme. Navedeno je usko vezano uz zahtjeve Okvirne direktive o vodama i pratećih vodnih direktiva, te je posljedično element koji doprinosi smanjenju materijalnih rashoda u narednim godinama.

Investiranje u laboratorijsku opremu i posljedično u vlastito znanje doprinosi jačanju stručnog i znanstvenog statusa Instituta te značajnim financijskim uštedama proračuna Republike Hrvatske.

Obzirom na zahtjeve europskih vodnih direktiva te planova Instituta vezanih uz znanstveni razvoj, Institut za vode se u 2024.g. planira prijaviti na europske projekte (Interreg, Life, PKK 2021-2027 i dr.) i koristiti mogućnost financiranja nabave laboratorijske opreme kroz iste, postati redovni dionik u projektima na lokalnoj i međunarodnoj razini kroz osiguravanje kontinuiteta u osiguravanju raznih partnerstava obzirom na razvojne potrebe i prioritete u razvoju laboratorija kao značajnog dijela Instituta za vode.

S obzirom da se nabava većeg dijela opreme planira u 2024.g., projekcijama za 2025. i 2026. g. smanjuje se plan sredstava za 38,82% u odnosu na 2024.godinu.